Guera de Morea

|Parte de= de le guere turco-venexiane
|Imàjine=PéloponnèseBlouet.jpg
|Data=1684-1699
|Liogo=Morea (Peloponexo), Atega, Mar Egeo
|Rexultà=concuista venexiana de la Morea
|Schieramento1=24px Republega Veneta
|Schieramento2=22px Inpero Otoman
|Comandante1=Francesco Morosini
|Comandante2=Ismail PashaMehmed Pasha
}}
La **guera de Morea** la xe sta conbatua tra el 1684 e el 1699 in Morea (el Peloponexo de ancó), inte el Mar Egeo e in Dalmasia tra la Republega Veneta e l'Inpero Otoman. La xe sta la setima de le oto guere conbatue tra Venexia e i turchi, e la ga visto l'ultima espansion teritorial de la Republega Veneta, che a la fin de la guera, col Tratado de Karlowits, la ga goadagnà la Morea e calche toco de la Dalmasia.

## Antefati
Venexia, sà da la cuarta Crociata cuando la gavea partesipà a la spartision de l'Inpero Bisantin, la gavea un mucio de ìzołe inte el mar Egeo e inte el Jonio, più un saco de piaseforti posisionà strategegamente longo le coste de la teraferma greca. Parò, co l'espansion de l'Inpero Otoman, durante el XVI e XVII secolo, la ga perdesto tante de cueste, come Cipro e Negroponte a vantagio dei turchi. Tra el 1645 e el 1669, i veneti e i otomani i gavea conbatùo na longa e costosa guera par el poseso de Candia, el pi grando posedimento che ghe jera restà a Venexia ne l'Egeo. Durante sta guera, el comandante venexian Francesco Morosini el sa meso in contato coi Manioti (i abitanti de la penìzoła de Mani in Morea) e i se ga meso dacordo par conbatar insieme contro i turchi. Elora inte el 1659 Morosini el xe sbarcà in Morea e insieme con lori el ga concuistà Kalamata. Parò ghè tocà tornar subito a Candia par difendarla, e cusita ghè tocà rinunciar a la spedision in Morea.

[250px|right|thumb|''"Sobieski el ghe manda un mesajo de vitoria al papa, dopo la [batalia de Viena"*, cuadro de Jan Mateiko]]
Inte el [[1683]] xera s-ciopà na nova guera tra l'[[Inpero Austriaco|Austria]] e i otomani, e un grando esercito turco el ga meso l'[[asedio de Viena|asedio a Viena]]. Se i turchi i gavese concuistà la sità, i gavaria vu le porte verte verso el cor de l'Europa. Par inpedir che sucedese, se ga formà na Liga Santa tra [[połonia|polachi]], [[àustria|austriaci]] e [[Germania|todeschi]], i cuali, comandà dal re de Polonia [[Jan Sobieski]], i ga sconfito e fato scapar l'esercito asediante. Elora i venexiani i ga pensà de profitar de sto momento, inte el cuało i otomani i era in crisi, par riconcuistar i teritori de l'Egeo e de la Dalmasia persi ne le guere precedenti.
El [[25 de apriłe]] [[1684]], giòrno de [[Marco vanxełista|San Marco]], la Serenisima la gà dichiarà guera a l'Inpero Otoman.

Sicome i savea de dover far conto solo su le so forse, i venexiani i sà preparà par la guera fasendose dar ajuti finansiari e militari dai [[Cavalieri de Malta]], dal [[Ducato de Savoja|Duca de Savoja]], dal [[papa]] e dai [[Cavalieri de Santo Stefano]]. In più, i ga aruolà un gran numaro de mercenari dai vari stati taliani e todeschi, specialmente la [[Sasonia]] e el Brunswick, e i ga organisà na leva dai so stesi teritori in Italia e Dalmasia. Morosini, che el s'avea sà distinto in precedensa e el gavea esperiensa de operasion in Grecia, el xe stà sielto par comandar la flota.

== L'ofensiva venexiana ==
=== Operasion inte el mar Jonio ===
A metà de zugno del [[1684]], la flota veneta la xe partìa da l'[[Mar Adriàtico|Adriatico]] verso le [[ìzołe Jonie]]. El primo obietico el xe sta l'ìzoła de [[Leucade|Santa Maura]] (Leucade), che la sa rendesto, dopo un breve asedio de sedese giòrni, el [[6 de agosto]] [[1684]]. I venexiani, jutà da iregolari greci, i xe sbarcà su la teraferma greca, atacando la costa de l'Acarcania. Bona parte de la xona la xe finìa presto ne le mane dei venexiani. I ultimi bastioni otomani, i forti de [[Prevesa]] e [[Vonisa]], i xe cascà a la fin de setenbre. Sta prima vitoria la jera inportante par i venexiani mìa solo par el morale dei soldà, ma anca parché cusita i se ga asicurà le comunegasion con Venexia, i ga inpedìo ai Otomani de minaciar le [[ìzołe Jonie]] o de trasportar trupe tramite la Grecia de l'ovest verso la Morea, e anca parché sti succesi i ga dato ai greci el corajo de colaborar coi veneti contro i otomani.

=== La concuista de la Morea ===
[[Imàjine:Silver medal in honour of Francesco Morosini, 1688.jpg|thumb|left|200px|Medaja del [[1688]], in onor de la concuista de la Morea a opera de Morosini e de la so elesion a [[Doxe]] de Venexia]]

Anvedose sicurà el teritorio de drio de lu durante l'ano prima, inte el [[1685]] Morosini el ga meso i oci su la Morea, in do che i greci, in particolar modo i Manioti, i ga scuminsià a mostrar segni de ribelion e i gavea contatà Morosini, prometéndoghe de solevarse in so ajudo. Ismail Pasha, el novo comandante militar de la Morea, el el ga savù e el ga invadesto la penìzoła de Mani con 10&nbsp;000 òmeni, rinforsando i tri forti controlà dai otomani, e fasendose dar dei ostagi dai Manioti par esar sicuro de la so lealtà. De conseguensa, i Manioti no i sà moso cuando, el [[25 de zugno]] [[1685]], l'armada venexiana, forte de 8.100 òmeni, la xe sbarcà davanti al vecio forte venexian de [[Coron]] meténdoghe l'asedio. El castel el sà areso dopo 49 giòrni, l'[[11 de agosto]], e la guarnision la xe stà masacrà. Dopo sta vitoria, Morosini el ga inbarcà i so soldai verso la sità de [[Kalamata]], par incorajar i Manioti a ribelarse. L'esercito veneto, rinforsà da 3&nbsp;300 sàsoni e soto el comando del general Degenfeld, el ga batùo na armada turca de presapoco 10&nbsp;000 òmeni fora da Kalamata el [[14 de setenbre]], e a la fin del mese tuta la penìzoła de Mani e bona parte de la [[Mesenia]] la jera soto el control venexian.

Inte l'otobre del 1685, l'armada veneta la xera ritornà su le [[ìzołe Jonie]] par pasar l'inverno, cuando xe s-ciopà na pestilensa, roba che sarìa caità regolarmente inte i ani sucesivi, fasendo dei grosi busi ne l'esercito veneto, specialmente tra i contingenti todeschi. Inte l'avril de l'ano dopo, i veneti i ga respinto un ataco otoman che minasava la penìzoła de Mani, e i ga ricevù rinforsi dai [[Stato Pontificio|Stati de la Cesa]] e da la [[Toscana]]. El maresial svedese [[Otto Wilhelm Königsmarck]] i lo ga nomenà cao de le forse de tera, mentre Morosini el mantegnea el comando de la flota. El [[3 de zugno]] Königsmark el ga ciapà [[Navarin]], e el ga meso l'asedio a la fortesa de [[Navarin]]. Na spedision de socorso comandà da Ismail Pasha la xe sta sconfita el [[16 de zugno]], e el giòrno dopo el forte el se ga rendesto. La guarnision e la popolasion musulmana i la ga trasportà a [[Tripołi (Libia)|Tripoli]]. El [[7 de lujo]] xe sta la olta de [[Modon]], dopo che un gran bonbardamento el gavea butà so i muri del forte, e i abitanti i xe sta anca lori portà a Tripoli. Elora i venexiani i xe ndè vanti verso [[Argo]] e [[Nauplia]] (Napoli de Romània), che la jera la sità pi inportante de la Morea.

[[Imàjine:Napoli, Citta della Provincia della Morea, by C. F. Camocio.jpg|250px|right|thumb|Na vecia ilustrasion de [[Nauplia]], o Napoli de Romània]]

L'armada veneta, forte de 12&nbsp;000 òmeni, la xe sbarcà intorno a Nauplia tra el [[30 de lujo]] e el [[4 de agosto]]. Königsmarck el ga condoto subito un asalto contro la colina de Palamidi, che in alora no la jera fortificà, da cui se domina la sità. Anca se i venexiani i xe sta boni de ciapar Palamidi, la so posision la sa fato conplicà cuando un esercito de socorso otoman de 7&nbsp;000 soldai comandà da Ismail Pasha el xe rivà a [[Argo]]. I veneti i xe sta boni de ciapar Argo e parar via Ismail fin a [[Corinto]], ma dal [[16 de agosto]], par do stimane ghè tocà continuamente respìnsar i atachi de le forse de Ismail Pasha, conbatar contro le sortìde de la guarnision otomana asedià a Nauplia e in tuto cuesto se ga meso anca na nova epidemia. El [[29 de agosto]] [[1686]] Ismail Pasha el ga atacà l'acanpamento veneto, ma el xe sta duramente batùo. Co la sconfita de l'esercito de socorso, a cuei de Nauplia a ghè tocà réndarse el [[3 de setenbre]]. Le notisie de sta granda vitoria le xe sta ricevù a [[Venesia|Venexia]] con gran gioja e festegiamenti. Nauplia la xe deentà la pi granda base dei venexiani, mentre Ismail Pasha el se ga ritirà in [[Acaja]] dopo ver rinforsà le posision de [[Corinto]], da in do se controlava el pasagio verso la Grecia sentral.

Nonostante le perdite dovùe a le peste durante l'autuno-inverno del [[1686]], le forse de Morosini le xe tornà al conpleto grasie a nove trupe de mercenari de l'Hannover rivà ne la primavera [[1687]]. Cusita Morosini el ga podesto móarse contro l'ultimo grando bastion otoman ne la Morea, la sità de [[Patraso]] e el forte de Rion, che insieme al forte simelo de Antirion el controlava l'entrada al Golfo de Corinto. El [[22 de lujo]] [[1687]] Mororini, con 14&nbsp;000 soldai, el xe sbarcà fora de Patraso, do che s'avea sistemà el novo comandante otoman, Mehmed Pasha. cuesto, co n'armada granda più o meno conpagna, el ga atacà i veneti 'pena che i xe sbarcà, ma el xe sta sconfito e ghè tocà ritirarse. A sto punto tra i otomani se ga sparso el panico, e i venexiani i ga podùo, in póchi giòrni, ciapar la sitadela de Patraso e i forti de Rion, Antirion e [[Lepanto]] sensa nisuna oposision, parché i xera stai abandonà da le trupe che i le ocupava. Sta nova vitoria la ga provocà na gioja granda a Venexia, e a Morosini e ai so uficiai che xe sta tributà grandi onori. A Morosini i ghe ga dato el titolo de "Peloponesìaco", e ne la sala del Consiglio dei X i ga meso un so busto de bronso, na roba mai sucesa prima par persone oncora in vita. A sta vitoria ga fato seguito la concuista de le ultime piasaforti otomane in Morea, conpresi [[Corinto]], ocupà el [[7 de agosto]], e [[Mistrà]], che la sa reso poco dopo, senpre in agosto. La Morea la jera ormai tuta soto el controlo veneto, e solo el forte de Malvasia ([[Monemvasia]]) inte el sudest el continuarà a tegner bota fin al [[1690]].

=== La canpagna contro de Atene e Negroponte ===
Dopo che ste vitore le gavea spasà via i turchi da la Morea, Morosini el ga decidesto de spostarse ne la Grecia sentral, specialmente contro le piaseforti otomane de [[Tebe]] e de [[Calcide]] su l'ìzoła de [[Negroponte]]. cuindi, el [[21 de setenbre]] [[1687]], l'armada de Königsmark, forte de 10.750 òmeni, la xe sbarcà a [[Eleusina]], intanto che la flota veneta la entrava al [[Pireo]]. I turchi i ga sgonbrà in presia la sità de [[Atene]], ma la guarnision e bona parte de la popolasion i se ga ritirà su la vecia [[acropoli]]. I venexiani i ga tacà cuindi co l'asedio de l'acropoli, che nonostante el sia ndà vanti solo sié giòrni, el ga provocà dani mia da scherso ai veci monumenti. Prima i otomani i ga butà so el tenpio de Athena Nike par farghe na bateria de [[canon]]i, ma el dano pi groso el xe la distrusion del [[Partenon]]. I turchi i doparava el tenpio come deposito de munision, e cuando, la sera de [[26 de setenbre]] [[1687]], na bonba de mortaro la xe cascà su l'edificio, l'esplosion che sa scadenà la ga fato vegner so tuto un cuerto e un bel toco dei muri.

[[Imàjine:Parthenon.Southern.Side.damaged.jpg|thumb|250px|right|El lato sud del [[Partenon]], chel ga ricevùo i dani pi gravi de l'esplosion del 1687]] 
Nonostante la gran distrusion provocà da l'esplosion e la perdita de sirca dosento òmeni, i turchi i xe ndà drio a difendar el forte finché un tentativo de socorso da parte de l'esercito otoman de [[Tebe]] el xe sta respinto el [[28 de setenbre]]. Alora i se ga rendesto, a condision de esar trasportà a [[Smirne]]. 
Pur avendo ciapà [[Atene]], la posision de Morosini no la jera mìa sicura. I otomani i stava muciando n'armada a Tebe, e la so cavaleria la controlava oncora l'[[Atica|Atega]], lasàndoghe ai veneti solo i dintorni de Atene. In dicenbre, el contingente de 1.400 soldai de l'Hannover el xe dovù partir, e na nova ondata de peste durante l'inverno la ga indebolìo oncora de pi le forse venete. Par cui a Morosini a ghè tocà ritirarse de novo in Morea in avril. I venexiani i sa portà via con lori un mucio de robe antiche, come la statua del Leon del Pireo, che uncuó el se cata davanti a l'entrada de l'Arsenal de Venexia. 
In seguito al ripiegamento de Morosini, molte migliaja de Greci, che i gavea paura de le vendete turche, i xe scapai in Morea e ne le ìzołe visine.

Comuncue inte el zugno [[1688]] Morosini, che intanto el xera sta eleto [[Doxe]] de [[Venesia|Venexia]], el xe sbarcà a [[Calcide]] su l'ìzoła de [[Negroponte]] e el ga meso l'asedio. I venexiani i gavea meso insieme un bel esercito, 13&nbsp;000 òmeni più altri 10&nbsp;000 marinai, contro el presidio otoman de 6&nbsp;000 soldai, che i ga resistìo con determinasion. La flota no la xe sta bona de blocar conpletamente la sità, parmeténdoghe a le forse de Ismail Pasha de rifornir el castel asedià 'traverso el streto de Euripe. I veneti e i so aleà i ga soferto gravi perdite, specialmente par via de n'antra bota de peste, che el [[15 de setenbre]] la se ga portà via anca el general Kònigsmark. Dopo n'ultimo asalto el [[12 de otobre]], che el sa dimostrà un costoso falimento, Morosini el ga dovesto acetar la sconfita. El [[20 de otobre]] l'armada veneta, avendo perso in tuto 9&nbsp;000 soldai, la ga lasà Negroponte direta a [[Argo]]. El falimento a Negroponte el ga vu gravi ripercusion inte el canpo venexian. I ultimi mercenari todeschi i xe partii ai primi de novenbre. Morosini el ga tentà un ataco su [[Monemvasia]] inte el [[1689]], ma par problemi de salute a ghe tocà tornar a Venexia póco dopo. Sto fato el ga segnà la fin de l'ofensiva veneta, e l'inisio de na serie de contratachi otomani, che i ga vu suceso anca se no i xe stà decisivi.

== La controfensiva dei otomani ==
Le sconfite consecutive in [[Ongarìa|Ongaria]] contro i [[àustria|austriaci]] e in Morea contro i venexiani le ga vu gravi ripercusion a [[Istanbul|Costantinopoli]]. El soldan Mehmed IV el xe sta deposto inte el [[1687]] par far ndar su so fradel Soliman II. A sto punto i otomani i gavarìa anca vosù n'acordo de pace, ma subito dopo xe s-ciopà la [[Guera dei Nove Ani]] tra i Asburgo (e altri aleati) e [[Luigi XIV]] de [[Fransa|Francia]]. I austriaci i ga dovù cuindi cavar na parte de le so forse da l'Ongaria par conbatar i francesi, incorajando i otomani a tornar a la carega. Soto l'àbiłe comando del novo Grand Visir, Köprülü Fasıl Mustafa Pasha, i otomani i ga lancià na controfensiva. Comuncue, sicome i sà rivolto pi che altro verso l'Austria, no i ga mai vu forse in bisogno par riguadagnar i teritori ciapà dai venexiani.

=== Le asion de Limberakis Gerakaris ===
Inte el [[1688]], i turchi i ga decidesto da farse jutar da un pirata maniota, [[Limberakis Gerakaris]], che l'era in preson a Costantinopoli. I lo ga molà, i ga dato el titolo de "Bey de Mani" e i ga parmeso de reclutar calche sentinaro de òmeni e de unirse a l'esercito otoman a [[Tebe]]. Gerakaris el gavaria sugà un ruolo inportante ne le ultimi fasi de la guera, parché le so ardite e devastanti scoribande contro i teritori controlà dai venexiani le xe stà na gran menasa e na continua fonte de perdite par le risorse de la Republega.

[[Imàjine:De wit 1680 monemvasia b.jpg|thumb|250px|right|Malvasia ([[Monemvasia]] in greco) inte na ilustrasion del 1680]]
In chel'epoca, na larga banda de "tera de nisuni" la se stendea par la Grecia sentral, tra le piaseforti otomane a est e i teritori venexiani a ovest. Na gran parte de l'interno montagnoso de la [[Focide]] e de l'[[Euritania]] l'era ne le mane de grupi de bande armà conposte da greci, albanesi e dalmati disertori de l'esercito veneto. Gerakaris el ga prima sercà de convìnsar sta sente a métarse al servisio dei otomani, ma nol ghè riusìo. Inte el [[1689]], el ga fato la so prima incursion contro [[Misolungi]], con na forsa mista de 2&nbsp;000 turchi, albanesi e greci. L'ano dopo, le forse otomane le ga invaso la Grecia sentral, e anca se le xe stà respinte a [[Lepanto]], le ga ristabilìo el controlo otoman su l'interno. Comuncue inte el steso periodo i venexiani i ga ciapà [[Monemvasia]], l'ultimo bastion otoman in Morea.

Inte el [[1692]], Gerakaris el ga fato da apripista par na invasion otoman de la Morea. El ga ciapà [[Corinto]], e asedià inutilmente Acrocorinto e [[Argo]], prima che ghe tochese ritirarse parché era rivà dei rinforsi venexiani. Tutavia, dopo altre invasion verso la Morea inte el [[1694]] e [[1695]], Gerakaris el ga molà i turchi e el xe pasà da la parte dei venexiani. Parò el tratamento brutale che el ghe riservava a la popolasion civile e la so posision autoritaria come Bey de Mani no la podea esar soportà tanto in longo da venexiani. Dopo che Gerakaris el gavea selvagiamente sachegià [[Arta]] ne l'agosto [[1696]], i venexiani i lo ga arestà e meso in preson a [[Bresa|Brescia]].

=== Operasion in Epiro e ataco venexian su Candia ===
sercando de jutar i greci de [[Himara]], che i se gavea ribelà ai turchi, e dopo calche succeso ne l'[[Albania]] del nord e in [[Montenégro|Montenegro]], la flota veneta la ga lancià n'ataco contro el porto e fortesa otomana de [[Valona]]. L'asedio, durà da l'11 al 18 de setenbre [[1690]], el xe riusìo, e el ga portà a la difusion de la rivolta inte la xona. Parò inte el [[1691]] i otomani i ga scadenà na controfensiva, e entro el 14 de marso i gavea riconcuistà tuta la xona.

Inte el [[1692]] na flota venexiana soto Domenico Mocenigo la ga atacà [[Càndia|Candia]], meténdoghe l'asedio a la so caital omonima, intanto che i cristiani de l'ìzoła i se ribelava ai otomani. Nonostante cuesto, el tentativo de libarar Candia el xe falìo. I otomani i ga podùo parfin ciapar la fortesa veneta su l'ìzołeta de [[Granbusa]] grasie a un tradimento.

=== I ultimi ani de guera ===
Sperando de ridarghe fià a la causa veneta, Morosini in persona el xe tornà in Morea inte el [[1693]]. Parò ormai l'era vecio, el no ga pi podesto dimostrar la so abilità. El xe morto a [[Nauplia|Napoli de Romania]] el 16 de senaro [[1694]]. El so sucesor Antonio sen, sensa scoltar el consiglio dei so uficiai, el ga condoto na spedision contro la ricca ìzoła de [[Sio|Chio]], rente la costa de la [[Turchia]]. L'ìzoła i la ga ciapà fasilmente, ma la risposta turca la xe stà rapida e masicia, costrinsendo i veneti a na ritirata umiliante.

I otomani i sa fato corajo e i ga sercà de novo de invàdar la Morea, ma i xe sta batùi dal general Steinau e ghe tocà tornar a la so base a [[Tebe]]. Inte el steso periodo, Steinau el ga convinto Gerakaris a pasar da la parte dei venexiani (come xe sà sta dito).

=== Operasion navali ne l'Egeo ===
Ghe xe sta diversi scontri navali tra le flote aversarie, come a [[Lesbo]] inte el [[1690]], a Cao Kara Burun inte el [[1695]], a [[Andros]] inte el [[1696]], a [[Lemno]] inte el [[1697]] e a [[Samotracia]] inte el [[1698]]. Tuti ste batalie le xe stà pero in xeneral mìa decisive e no le gà alterà la balansa de le forse in canpo.

== Concluxion ==
[[Imàjine:Regno di Morea.svg|miniatura|mapa de el regno de Morea]]
El [[Tratà de Karlowits|Tratado de Karlowits]], firmà inte el senaro [[1699]], el ga confermà a Venexia i posedimenti de [[Cefalonia]] e de la [[Morea]] con l'ìzoła de [[Egina]], che la xe sta organisà inte el *Regno de Morea*, spartio in cuatro provinse: Romània con caitale Napoli de Romània (Nafplion in greco), Laconia con caitale Malvasia (Monemvasia), Mesenia con caitale [[Navarin]]o, e Achea con caitale [[Patraso]]. La guera la gavea comuncue creà na crisi demografega e economega ne la Morea. I venexiani i ga sercà de afrontar el problema, ma no i xe sta boni de goadagnarse la fiducia dei greci, che i jera bituà a un serto grado de autonomia soto i Turchi e no ghe 'ndasea tanto a genio la burocrasia veneta. I venexiani inoltre i sa meso a tacar su un mucio de opere de fortifegasion, bona parte de le cuali le se pol vedar oncora deso. Parò a la fin dei conti, Venexia la xera masa indebolìa par far valer la so autorità, e sà inte el [[1715]] i turchi i ga podù riconcuistar velocemente la Morea inte el corso de l'[[otava guera turco-venexiana]].

== Fonti ==
* *History of the Hellenic Nation*, Vol. XI, Ekdotiki Athinon, 1975
* George Finlay. *The History of Greece under Othoman and Venetian Domination''. Londra, William Blackwood and Sons, 1856
*Pinselli, Eric G. L. (2003), Venise et la Morée: du triomphe à la désillusion (1684-1718), https://hal.archives-ouvertes.fr/tel-01287498/document

## Riferimenti